**\*\*\*Îndepărtatele ecouri**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Îndepărtatele ecouri

Din amintiri demult uitate

De sus, de sus, din munţi de nouri

Răsună-n trâmbiţe-nviate.

Şi parcă nu îmi vine-a crede

Că le aud în glăsuire

Din prospeţimi de iarbă verde

Şi din văzduh de înflorire.

Împodobesc în jur copacii

Petalele multicolore,

Pe căi înalte de întoarceri

Nu-i un ecou – se-ntorc cocorii.

Vestind lumina Învierii

Pornesc o-nmugurire-n inimi

Din încordarea aşteptării

Redeşteptând pe Om din nimeni.

Un dor din noi se-ndeplineşte,

O amorţire se termină

Şi ochii noştri, omeneşte,

Văd primăvara cea divină.

Aripile-o vestesc în clipe

Cu iarba, fluturii ori floarea -

Începe-n văz să se-nfiripe

Visările şi aşteptarea.

Măcar că în dorinţă multă

Era atât de năzuită

Și-n forfotirea cea măruntă,

Și în gândirea infinită,

Râvnind-o-n gânduri şi în vise

Prin toamna-iarna cea pustie,

Acum, însă, ne zăpăcise

Că a putut totuşi să vie.

Ne fâstâcim că, uite, este

Aşa dorită, aspirată

Albastră filă din poveste

De glasuri dalbe anunţată.

Că ce n-ai zice, ce n-ai spune

I-i dat Speranţei să trăiască

Şi-n viaţa noastră o minune

Mai poate să se-ndeplinească.

Victor Bragagiu